**Énekmondók a polgárháborúban, dánok Macedóniában, Santana szikrája és nóta revival – Ritmo Filmnapok a Toldi moziban**

**Zenés filmek, zenészportrék, rövidfilmek és ritkán látott dokumentumfilmek indítják idén a Ritmo filmes felfedezőútját a Toldi moziban. A Bartók Tavasz Nemzetközi Művészeti Hetek keretében megrendezett Budapest Ritmo tizedik, ünnepi kiadása külön Filmnapokkal jelentkezik: április 4–5. között, kivételes zenészek portréi, MOME Open és Friss Hús blokkok, Ritmo filmek, köztük Mátyássy Áron Hangvető-gyártásban készült új etűdje, a *Nefelejcs* lesznek műsoron.**

A Ritmo Filmnapok, idén először különálló programként, a koncertek műfaji sokszínűségét és kifejezőerejét viszi át a filmvászonra. A kínálatban Mali blues, japán népdalok, a bossa nova fénykora, egy dán banda macedón roadtripje, olyan zenészek, mint Carlos Santana, Fatoumata Diawara, Joan Baez és a Gogol Bordello portréi is megtalálhatóak lesznek. A legfrissebb hazai klipekkel és rövidfilmekkel, illetve a műfajteremtő Ritmo filmekkel, köztük Mátyássy Áron új rendezésével együtt egy igazán különleges mozaikot alkotnak, amit a zene és a filmek szerelmesei nem hagyhatnak ki.

Az idei Ritmo filmben, a **Nefelejcsben** a Balázs Béla-díjas **Mátyássy Áron** egy mostohán kezelt, de megkerülhetetlen közös referencia-műfajt, a nótát mutatja meg új fényben, a népzene és jazz előadóként megismert **Kisgyörgy Ilka** ötlete nyomán és közreműködésével. *„Kifinomult hangszerelésükkel, lágyan hömpölygő harmóniameneteikkel, erős érzelmi telítettségükkel a nóták ma is tudnak aktuálisak lenni”* – vallják a fiatal alkotók.

A zenei filmek olyan tájakra kalauzolnak, mint a polgárháború sújtotta Mali, ahol a pályakezdő Fatoumata Diawara a nemzetközi siker küszöbén áll (**Mali Blues**), követhetjük a megszállott etnográfus, Alan Lomax nyomát a múlt század gyapotültetvényeire és eldugott spanyol és olasz falvakba (**Lomax, the Songhunter**), vagy megpróbálhatunk fényt deríteni egy fiatal zongorista rejtélyes eltűnésének okára a bossa nova bölcsőjében, a hatvanas-hetvenes évek Dél-Amerikájában (**They Shot the Piano Player**). Végigkövethetjük egy dán együttes edukatív roadtripjét Szkopjén át a macedón hegyekig (**Efterklang: The Makedonium Band**), és a japán népdalokat afrobeat és latin fúzióval újraélesztő zenekar sikereit és kihívásait (**Bring Minyo Back!**). Szinte átüti majd a vásznat **Carlos Santana** tehetsége, **Joan Baez** humanizmusa vagy a **Gogol Bordello** dühös ukrajnai démonűzése. A 2025-ös Mátyássy-etűd mellett a korábbi **Ritmo filmekből** is láthatólesz válogatás, a Dresch Vonós Quartet, MORDÁI, Uljana Quartet és Cserepes Károly szereplésével, film és zene találkozik majd a **MOME Open** videoklipjei és a **Friss Hús rövidfilm-válogatásában**, a programot pedig beszélgetések és lemezboltok kitelepülése teszi teljessé.

A **Ritmo Filmnapokat** a 10. Budapest Ritmo szakmai- és koncertprogramja követi április 10–12. között az Akváriumban és a Magyar Zene Házában.

Bővebb infó:   
  
budapestritmo.hu/filmnapok

Venczel Sára  
sara.venczel@hangveto.hu